Zika-geval in SA gediagnoseerAedes aegypti-muskies soos gesien deur ‘n mikroskoop by die Fiocruz-instituut in Recife, Brasilië. Foto: AP Photo/Felipe Dana, File Die minister van gesondheid het bevestig ŉ Colombiaanse sakeman wat Johannesburg besoek, is met die Zika-virus gediagnoseer deur ŉ privaat patologielaboratorium in dié stad. Minister Aaron Motsoaledi het Vrydag gesê die Nasionale Instituut vir Oordraagbare Siektes (Nios) sal ook ŉ bevestigende toets doen. Die sakeman het koors en ŉ veluitslag gehad, vier dae nadat hy in Suid-Afrika aangekom het, maar hy is nou weer gesond. Hy is in Colombia besmet voordat hy op ŉ sakebesoek na Johannesburg gereis het. Colombia ervaar tans ŉ groot uitbreking van dié virus. “Die huidige geval hou geen gevaar in vir die Suid-Afrikaanse bevolking nie, aangesien die virus nie van mens tot mens oorgedra word nie, maar deur die Aedes aegypti-muskiet, en moontlik van ma na baba tydens swangerskappe,” het Motsoaledi gesê. “ŉ Geval waar die virus seksueel oorgedra is, is onlangs in Amerika aangemeld, maar dit word steeds as seldsaam beskou.” Die virus is slegs vir ŉ kort tydjie in die pasiënt se bloed, gewoonlik minder as sewe dae, en daarom hou dit nie enige gevaar in nie. ŉ Persoon wat die virus in sy bloedstroom het, moet binne hierdie tydperk deur die regte subtipe van die Aedes aegypti-muskiet gebyt word voor ŉ volgende persoon, wat deur dieselfde muskiet gebyt word, ook besmet sal word. Die Aedes-muskiet wat die Zika-virus in Suid-Amerika versprei, versprei ook knokkelkoors en geelkoors, maar hierdie virusse kom nie in Suid-Afrika voor nie. Dit is ŉ aanduiding dat die plaaslike Aedes-muskiet nie bydra om die Zika-virus te versprei nie. “Gegewe die hoeveelheid reise wat tussen Suid-Afrika en ŉ aantal lande plaasvind wat tans ŉ uitbreking van die Zika-virus ervaar, is dit waarskynlik dat ander sporadiese gevalle ook in Suid-Afrikaanse reisigers aangemeld sal word, net soos in ander lande,” het Motsoaledi bygevoeg. Die departement het in ŉ verklaring bevestig hy monitor die uitbreking van die Zika-virus in Brasilië en ander lande wat hierdeur geraak word. Die departement het reeds verskeie voorsorgmaatreëls in plek gestel om die invoer en verspreiding van die Zika-virus in die land te beperk, waaronder ŉ nooddienssentrum wat op gereedheid geplaas is en vliegtuie, lughawens en vraghouers word ontsmet. Die departement het versoek dat swanger vroue nie na enige land sal reis waar ŉ uitbreking van die Zika-virus ervaar word nie. Lees alle vorige berigte oor die Zika-virus op Maroela Media.